Kázeň z evanjelických Služieb Božích v Bratislave (**Lamač**/NK),

3. nedeľa po Trojici, **Pamätný deň Augsburského vyznania**,

25. 6. 2023, **10.00**/18.00; ES **188, 197, 278**, A 63, **Ž 119, 40 – 50**

**1. Petra 3, 15**:*„Pána, Krista, posväcujte v srdciach! Každému, kto by vás bral na zodpovednosť pre vašu nádej, buďte stále pripravení vydať počet.“*

**Milí bratia a milé sestry!**

Dnes je práve **90 rokov, ako sa** 25. júna 1933 vo Vavrišove **narodil Ján Grešo.** S vďakou Pánu Bohu myslíme na tohoto nášho niekdajšieho vzácneho farára a učiteľa. Jedna z jeho kázní je v aktuálnom bulletine.

Dnes je však aj **493 rokov** od toho, ako boli 25. júna 1530 na sneme pred cisárom Karolom V. prečítané články Augsburského vyznania. Neveľkého spisu s veľkým významom a dosahom.

Keď sa nejaké hnutie či politická strana uchádza o priazeň voličov, zostaví a predloží svoj program. **Augsburské vyznanie nevzniklo ako program evanjelikov. Naopak, vo svojich článkoch odzrkadľovalo to, čo už približne desaťročie komunita prívržencov reformácie žila, čo verila, kázala, učila i liturgicky – bohoslužobne vyznávala.** Nebolo to tak, že najprv vznikol dokument a potom sa ním naši reformační predkovia riadili, ale opačne: najprv bol Bohom vzbudený život nového spoločenstva, a ten neskoršie našiel svoje vyjadrenie v článkoch Augsburského vyznania. Evanjelická cirkev a. v. nie je nová cirkev, ale cirkev Božím slovom obnovená. Táto obnova nie je čosi jednorazové.

V živote spoločnosti i v osobnom, duchovnom živote, **ide o napredovanie.** Jestvuje však aj tzv. **mýtus pokroku**. Uveria mu tí, ktorým pri úsilí o progres, sa vzory z dávnejších dôb, ako zmýšľať a konať, javia ako nevyvinuté v porovnaní s tými, súčasnými. **Uverenie v mýtus pokroku, nás ľahko môže zviesť nesprávnym smerom: k záveru, že minulosť je pre nás nepodstatná, irelevantná. – Nie je. V minulosti je mnoho vzácnych hodnôt a silné mravné posolstvo.** Stačí sa začítať do kázní a textov Jána Greša, ktorý už medzi nami 10 rokov nie je, a zaznie nám z nich veľa poučného a budujúceho. Podobne i z omnoho starších článkov Augsburského vyznania.

**Najmä v časoch, keď sa rozkolíšu základy, sa – nie náhodou – radi zapozeráme do minulosti.** Isteže, z minulosti sa nedá automaticky všetko prevziať. Aj **kresťanské posolstvo musí byť formulované v každej dobe súčasným jazykom.** No to neznamená, že minulosť je bezvýznamná. **Máme dôvody načúvať hlasom z minulosti**, z nich započuť, že sprostredkúvajú to, čo aj nám môže pomôcť a čo môžeme použiť – áno i kriticky a tvorivo – v tlmočení obsahu tejto múdrosti pre našu dobu.

Tak je to aj s **Augsburským vyznaním. Vzniklo ako odpoveď** cisárovi Karolovi V. Ten v situácii, keď turecké vojsko ohrozovalo jeho ríšu, zvolal snem. Urobil to so zámerom nastoliť jednotu v ríši rozdelenej náboženskými spormi. **Panovník vyzval stúpencov reformácie, aby písomne predložili, čo učia a veria, aké je ich presvedčenie.** Štyria protestantskí teológovia: Martin Luther, Justus Jonas, Johannes Bugenhagen a Filip Melanchton pracovali na tom, aby stručne spísali, čo protestanti veria, čo učia, čo sa odohráva na Službách Božích s cieľom presvedčiť cisára, že nehodlajú štiepiť cirkev, ani nevymýšľajú nič nové, ale učia to, čo učí Biblia, čo roky učila aj cirkev, až kým sa v niektorých otázkach od Písma svätého neodklonila.

**Vyznanie je** teda **odpoveďou.** Odpoveďou cisárovi – svedectvom reformátorov o biblickej viere pred mocnými vtedajšieho sveta. Je aj **odpoveďou na Božie slovo, ktoré našich predkov zasiahlo, dotklo sa ich, zmenilo ich pohľad a životné smerovanie.**

Áno, **byť kresťanom znamená nielen počúvať evanjelium, ale naň aj odpovedať.** – Skrze dennodennú poslušnosť Pánovi Ježišovi Kristovi, skrze vďačnosť, aj skrze vyznávanie viery dosvedčené láskou k ľuďom.

**Články spisu z Augsburgu sú vyznaním.** Neformulovali ho len učené hlavy, ale ľudia, ktorých svedomia sa dotkol, na srdce ktorým zakopal Boh. Vo vyznaní je viera artikulovaná tak bezprostredne, že oslovuje podnes. **Augsburské vyznanie nepatrí do sklenenej vitríny muzeálnych predmetov, ale do rúk aj nás, súčasných kresťanov.** Jeho časti máme preto aj v závere Evanjelického spevníka.

**Dôležité je aby sme všeobecné výpovede viery vyznania pretlmočili, preložili aj do našej osobnej viery, vyznávania a praktického života.**

Z Písma sme počuli: ***„Každému, kto by vás bral na zodpovednosť pre vašu nádej, buďte stále pripravení vydať počet“***(1Pt 3, 15). V čase spísania Augsburského vyznania išlo **pozvanie k návratu ku Kristovi, Jeho učeniu, o pozvanie k jednote cirkvi, pokoju a zmiereniu.** Tiež o obhájenie nádeje v neprajnom svete. Luther – keďže sa už na neho vzťahovala ríšska kliatba, čiže bol pozbavený právnej ochrany – sa na sneme v Augsburgu osobne nemohol zúčastniť.

Naši reformační predkovia to nemali ľahké. Aj v súčasnosti na autentických biblických kresťanov kde kto hľadí ako na exotické živočíšne druhy. Mnohí by ich najradšej „vyautovali“, videli kdesi na okraji spoločnosti. No **viera nie je súkromná záležitosť, s ktorou sa máme ukrývať.** Luther vraví: *„Kde je viera, nemožno ju zadržať, osvedčí sa, vyráža na povrch, identifikuje a učí evanjelium pred ľuďmi, riskuje preň svoj život.“*

Ako Kristovi nasledovníci máme byť pripravení svedčiť o viere v Neho. Odpovedať tým, ktorí sa nás pýtajú na našu vieru, a čudujú sa, že napriek všetkému, čo sa vo svete melie, máme nádej. A možno sa nám aj posmievajú. Nech nás to nevykoľají. Počítajme s tým, že také situácie môžu prísť. **Každému, kto by nás bral na zodpovednosť pre našu nádej, buďme stále pripravení vydať počet.**

Ľudia dnes vyznávajú, hlásia sa ku kade-čomu: k určitému životnému štýlu, ku konkrétnym politikom, umelcom a športovcom, k ochrane klímy a životného prostredia. Je to ich sloboda a mnohé z toho je dobré.

**Ako kresťania vyznávame, hlásime sa k osobe – k Pánovi Ježišovi Kristovi – k  tomu čo učil a konal. Vyznávať Pána Ježiša, hovoriť a svedčiť o Ňom, značí dovoliť, aby prišiel k nám. Prinášať Ježiša tým, ktorí nateraz žijú bez Boha na svete.** To bolo zámerom aj Augsburského vyznania. Nevnímajme ho ako dávny text spred temer 500 rokov, ale ako **vyznanie nášho Pána a Spasiteľa, Kristovho evanjelia.** On sľúbil: *„Ktokoľvek vyzná ma pred ľuďmi, toho vyznám aj ja pred svojím Otcom, ktorý je v nebesiach“* (Mt 10, 32). Ako našim predkom, kiež i nám záleží, **aby Kristus – Slovo** Božie nebolo umlčiavané, ale **dostalo sa k slovu.** Amen.

**Modlitba**: Pane Ježiši Kriste, ďakujeme Ti za všetkých, ktorí dávno či nedávno pred nami vyznávali vieru v Teba. Daj nám ochotu učiť sa od nich, odvážne Ťa vyznávať a prinášať tým, korí Ťa nepoznajú. Nech je aj cez naše svedectvo oslávené Tvoje meno. Amen.

**Použitím:***Carl Axel Aurelius: Záležitosť srdca (vyd. Tranoscius, Liptovský Mikuláš 2020),*

*Štefan Kišš: Ako Frederik odhalil tajomstvo (vyd. Tranoscius, Liptovský Mikuláš 2020)*

*a iných prameňov:*  **Martin Šefranko, evanjelický a. v. f****arár**